**ТАНИЛЦУУЛГА**

**Түр хороо байгуулах тухай төслийн талаар**

Монгол Улсын Их Хурлын тухай хуулийн 29 дүгээр зүйлийн 29.1 дэх хэсэгт заасны дагуу гадаад худалдааны бодлогыг зөв тодорхойлох, гадаадын хөрөнгө оруулагч нарт хөрөнгө оруулалтын төлөвлөлт хийхэд нь дэмжлэг үзүүлэх, идэвхжүүлэх, тэднийг хөхүүлэн дэмжих, хөрөнгө оруулалтыг тогтворжуулах асуудлыг судалж, шийдлийн санал боловсруулах, дүнг нэгдсэн хуралдаанд танилцуулах үүрэг бүхий Түр хороог Улсын Их Хурлын тогтоолоор байгуулан ажиллах шаардлага үүсээд байна.

Хөрөнгө оруулалт бол хөгжил дэвшилд хүрэх гол түлхүүр байдаг. Монгол Улс хөрөнгө оруулагчдыг гадаад, дотоод гэж ялгахгүйгээр адил тэгш байх зарчмыг баримталж, “Хөрөнгө оруулалтын тухай хууль”-ийг Монгол Улсын Их Хурлаас батлан 2013 оны 11 дүгээр сарын 1-ний өдрөөс даган мөрдөж байна. Тус хуулиар Хөрөнгө оруулалтын эрх зүйн орчныг сайжруулах, хөрөнгө оруулагчдад нийтлэг эрх зүйн баталгаа олгох, хөрөнгө оруулагчийн эрх, эд хөрөнгийг хамгаалах, албадан хураахгүй байх, ялгаварлахгүй байх, дэмжих, татварын орчныг тогтворжуулах замаар хөрөнгө оруулалтын үр ашгийг нэмэгдүүлэх, төрийн үйлчилгээ, бүртгэлийг хөнгөвчлөх зохицуулалтыг тусгаж өгсөн.

Монгол улс гадаадын хөрөнгө оруулалтын хууль, эрх зүйн орчны хувьд нээлттэй, таатай орон бөгөөд өнөөдрийн байдлаар Монгол Улсын Засгийн газар 29 улстай “Давхар татвараас чөлөөлөх тухай хэлэлцээр”, 24 улстай “Худалдаа эдийн засгийн ерөнхий хэлэлцээр”, 42 улстай “Хөрөнгө оруулалтыг хөхүүлэн дэмжих, харилцан хамгаалах тухай” хоёр талт хэлэлцээрийг тус тус байгуулаад байна.

Эдгээр гэрээ, хэлэлцээрүүдийг байгуулж, конвенцод нэгдэн орсноор Монгол Улс олон улсын өмнө гадаадын хөрөнгө оруулалтыг дэмжих, хамгаалахад чиглэсэн тодорхой үүрэг, хариуцлага хүлээж байгаа хэрэг юм.

КОВИД-19 цар тахлаас урьдчилан сэргийлэх зорилгоор Үндэсний Аюулгүй Байдлын 2020 оны 01 дүгээр сарын 30-ны өдрийн 01/01 дугаартай “Хилийн боомтыг хаах тухай” зөвлөмж, Монгол Улсын Засгийн Газрын 2020 оны 01 дүгээр сарын 31-ний өдрийн 39 дугаартай “Хилийн зарим боомтыг түр хаах, нэвтрэх хөдөлгөөнийг хязгаарлах тухай” тогтоолын дагуу гадаад улсын иргэд, гадаад улсын хөрөнгө оруулагчдыг Монгол Улсад нэвтрүүлэх хөдөлгөөнийг хязгаарлаад багагүй хугацаа өнгөрлөө.

Цар тахлын улмаас улсын хил хаасантай холбоотойгоор агаарын зорчигч тээвэр хязгаарлагдаж, гадаад улсын иргэд, хөрөнгө оруулагчид, мэргэжилтнүүд, гадаадын хөрөнгө оруулалтаар төсөл, хөтөлбөр хэрэгжүүлж буй аж ахуй нэгжүүдийн үйл ажиллагаа тасалдсан байна. Түүнчлэн гадаадын эдийн засгийн өсөлт өмнөх жилийнхтэй харьцуулахад тодорхой хувиар буурсан энэ үед гадаадын хөрөнгө оруулалтын бодлогыг оновчтой боловсруулах, төлөвлөх, санхүүжүүлэх, зохион байгуулах, идэвхжүүлэх, хянах, хөрөнгө оруулалтыг тогтворжуулах,гадаадын хөрөнгө оруулалтыг хөхүүлэн дэмжих, гадаад худалдааны бодлогыг зөв тодорхойлох шаардлага бий болоод байна.

Иймд үүссэн нөхцөл байдалд тулгуурлан “Гадаадын хөрөнгө оруулалт, гадаад худалдааг дэмжих түр хороо” байгуулах тогтоолын төсөл боловсруулав.

Тогтоолын төсөл нь түр хорооны үндсэн чиг үүргийг тодорхойлон байгуулах, тогтоолыг баталсан өдрөөс нь эхлэн дагаж мөрдөх гэсэн 2 заалттай болно.

**Хууль санаачлагч**